
Властите в Австралия съобщиха за нашествие на агресивни прилепи, които могат да пренасят смъртоносен вирус, според People. Само за две седмици 43-ма души са били нападнати от прилепи в югоизточния щат Нов Южен Уелс. Биолозите смятат, че явлението е свързано с недостиг на храна, който кара прилепите да не се връщат в колониите си през нощта. Според Австралийския център за контрол и превенция на заболяванията всеки член на семейството на прилепите може да бъде носител на австралийски лиса-вирус на прилепите (ABLV). Той е близък роднина на вируса на бяс и се предава чрез ухапване, одраскване или слюнка на заразен прилеп върху увредени лигавици. Въпреки че през последните 30 години са регистрирани само четири случая, австралийските здравни власти призовават гражданите да бъдат внимателни и да избягват всякакъв контакт с прилепи.

НАЦИОНАЛНИ ТЕЛЕВИЗИИ

БНТ  Говори сега 

Резюме: Чанта с лични карти на пациенти, са опитали да изнесат от УМБАЛ „Св. Георги“ в Пловдив при акцията на полицията срещу мащабната схема за милиони при източване на НЗОК. Това разказа в предаването "Говори сега" наблюдаващият прокурор от Окръжната прокуратура в Пловдив Димитър Пехливанов. Той уточни, че разследващите са открили 15 празни легла и 15 липсващи пациенти. По думите му личните карти са били използвани в схема за фиктивни хоспитализации, чрез които легловата база на отделението е изглеждала постоянно запълнена.
Как празни болнични легла се превърнаха в машина за милиони?
Мащабната схема за източване на Здравната каса чрез фиктивни хоспитализации в клиниката по ревматология на Университетската болница "Св. Георги" в Пловдив беше огласена след мащабна полицейска акция в здравното заведение, която завърши с арести на лекари. Сочената за организатор на измамната схема проф.Мариела Генева сама каза в съда, че фиктивните хоспитализации са проблем на цялата здравна система. Как се лекува на хартия?
Деница Торньова разговаря по темата с наблюдаващия прокурор от Окръжната прокуратура в Пловдив Димитър Пехливанов.
"Случаят е по-различен с това, че комплексно се обхванаха няколко проблема в рамките на едно наказателно производство, на което обществото реагира по начин, по който лично аз не очаквах, че ще е толкова остро. Но пък показа една нетърпимост към това, което се е случвало или може би се и случва понастоящем в някои здравни заведения. Той е безпрецедентен в историята, тъй като досега не е имало такива мащабни действия по разследването в рамките на едно наказателно производство в най-голямата болница в България и се получи резултат, който смея да твърдя, че е доста удовлетворяващ от гледна точка на това, че се разкри до голяма степен обективната истина по делото. Успяхме в рамките на няколко месеца да съберем до такава степен годен доказателствен материал, сочещ виновността на определени лица, че имаме и редица самопризнания, редица свидетелски показания, които избистрят цялата картина. И да, проф. Генева заяви, че това е симптом на цялото здравеопазване, в много лечебни заведения се провеждат такива порочни практики.
БНТ: Казахте, че разследването е от месеци. Всички ние обаче разбрахме за това какво се случва, когато осъмнахме с буквално блокирана база на УМБАЛ „Св. Георги“ от полиция. В тази посока понесохте доста критики. Нужна ли беше такава буквално полицейска обсада?
- Имаше нужда. Това е една много внимателно, прецизно обмислена акция, която следваше алгоритъм, при който обсъдихме въпроса по какъв начин присъствието на полицията, на прокуратурата и на другите служби да не травмира лечебната дейност. Тъй като имахме информация, че вътре в заведението се съдържат лекарства, които не трябва да са там, както и такива с изтекъл срок на годност, скъпо струващи и така нататък. Имахме информация и за наличието на други доказателства, които следваше да съберем по най-бързия начин, за да не се укрият, а такъв опит беше направен - да се укрие, макар и при това полицейско присъствие. Говоря за едната чанта с лични карти, които се опитаха да изнесат.
БНТ: Да уточним: чанта с лични карти на пациенти?
- Лични карти на пациенти, които по метода на чекиране с принтиран лист хартия са били приемани в отделението. И най-вече да установим има ли фиктивни пациенти в този ден в клиниката. А това можеше да стане, когато затворим вратите и преброим пациентите, и това да се опише в съответен протокол. Това мога да кажа, че реализацията на МВР и прокуратурата е като по учебник. На място заварихме 15 празни легла, 15 липсващи пациенти, които бяха документирани, описани в съответните протоколи, и по този начин ние подкрепихме нашата теза, че в отделението се извършват фиктивни приеми. Схемата е действала по еднотипен начин. Когато има празни легла, за да не създават впечатление за липса на пациенти, са били попълвани фиктивни данни. Това е ставало чрез роднини, близки, приятели, колеги, санитари, всякакви хора, съседи наоколо, плюс такива, които и не предполагат. Пак казвам, с тази чанта с лични карти са били приемани хора, които са били изписвани след един ден. Това се е правило с цел легловата база винаги да е пълна.
БНТ: Възможно ли е изобщо всички тези стотици, хиляди фиктивни хоспитализации да минават през едно отделение, без на ръководството на болницата някъде да светне една червена лампа?
- Ако ви отговоря с „да“ или с нещо друго, ще спекулирам, тъй като аз се позовавам на доказателствата по делото. Към този момент нямаме доказателства какво е знаело или не е знаело ръководството на болницата.
БНТ: Особено шокиращи бяха данните за подмяна на кръвни проби. И какво още?
- Подмяната на кръвни проби е особен проблем. В един от случаите, когато е взета повече кръв от пациента, а това се прави с цел, когато има празни легла, тази кръв да може да се припише на фиктивен пациент. Този пациент е бил с онкологично заболяване. Което е пренесено като данни на още фиктивни пациенти."

Той се провежда в Благоевград 
БНТ  Денят започва с Георги Любенов 

Резюме: Благотворителен маратон в подкрепа на жените с рак на гърдата организират днес в Благоевград. Инициативата е подкрепена от студенти.
"Съвсем скоро предстои стартът на нашия двукилометров благотворителен базар и маратон. Правим го вече за осма година, като за втора поредна година сме тук, в парк „Бачиново“, за да достигнем до повече хора от Благоевград. Каузата е интересна, тъй като октомври е месецът за осведомеността и борбата с рака на гърдата. Каузата е същата. 100% от събраните средства днес ще отидат за фондация, която се занимава с тази тема. Трасето започва в района на стария аквапарк и завършва тук", това каза организаторът на маратона Дарина Метанова.
Тя разказа, че тази година има своеобразен рекорд със своите 100 записани участници

За много от родителите безплатните консултации са възможност да потърсят помощ от водещи специалисти, без да пътуват до други градове 
bTV  Новини в 12.00 часа 

Водещи специалисти от най-големите столични болници пристигнаха в Бургас, за да преглеждат малки пациенти заедно с лекарите от Детската болница „Св. Анастасия“. Инициативата предизвика голям интерес сред родителите, като за профилактичните консултации бяха записани над 250 деца.
Прегледите са част от националната програма „Детско здраве“, създадена през 2012 г. по инициатива на д-р Асен Меджидиев. За 14 години в рамките на кампанията са прегледани над 30 000 деца от цялата страна. Целта е ранното откриване на заболявания и осигуряването на достъп до високоспециализирана медицинска помощ за деца до 18-годишна възраст.
„Инвестицията в здравето е инвестиция в бъдещето, защото децата са нашето бъдеще“, заяви д-р Ваньо Видков, председател на Столичната лекарска колегия на Българския лекарски съюз.
По думите му след приключването на прегледите ще бъде направен анализ на установените здравословни проблеми при децата. Резултатите ще бъдат предоставени на ръководството на Детската болница, за да се прецени към кои заболявания и медицински специалности да бъдат насочени следващите профилактични кампании.
В прегледите се включиха специалисти по детска кардиология, нефрология, ортопедия и травматология, урология, офталмология, ушно-носно-гърлени болести, дерматология и акушерство и гинекология. Сред тях са лекари от „Пирогов“, Александровска болница, столичната Педиатрия и „Св. Екатерина“.
„За нас е чест и привилегия да посрещнем колегите от София, с които ние години наред работим заедно. Благодарим им за възможността да продължим да работим заедно и двата екипа да работят съвместно“, заяви д-р Благомир Здравков, управител на Детската болница „Св. Анастасия“.
Той подчерта, че интересът към профилактичните прегледи показва необходимостта от подобни инициативи.
„По записванията се вижда, че има такава нужда, най-важното е, че има достатъчно специалисти, които да обезпечат тази дейност и условията и средата в болницата предлагат отлични условия за това“, допълни д-р Здравков.
За много от родителите безплатните консултации са възможност да потърсят помощ от водещи специалисти, без да пътуват до други градове.
Тони Даскалова пристига с детето си от Созопол. Семейството има нужда от консултация със специалист, заради която иначе би трябвало да пътува до Стара Загора или София.
„Случайно разбрахме, по интернет разбрахме, изскочи ни статия, че са пуснали за събота профилактични прегледи през специалисти и така звъннахме и се запазихме, понеже имаме проблем и да не ходим Стара Загора или София по специалисти“, разказа майката.
Тя сподели и впечатленията на детето си от новата болница, която е различна от лечебните заведения, посещавани досега.
Прегледите се проведоха в Диагностично-консултативния блок на болницата, където през август и септември също бяха организирани профилактични кампании.
Детската болница „Св. Анастасия“ вече работи по договор с Националната здравноосигурителна каса и приема малки пациенти за диагностика и лечение.

Заради недостига у нас българи търсят противогрипни ваксини в съседна Гърция, но това крие своите рискове 
bTV  Тази събота и неделя 

Резюме: Недостигът на противогрипни ваксини в България изправя общопрактикуващите лекари пред сериозна морална дилема - на кого да поставят ваксина и на кого да откажат. За проблема предупреди д-р Гергана Николова, заместник-председател на Националното сдружение на общопрактикуващите лекари, в предаването „Тази събота“.
„Аз поставям ваксини, не ги доставям. За доставката отговарят други хора. Лекарите ще бъдат поставени пред морално-етичната дилема на кого трябва да откажат поставянето на ваксина“, заяви тя.
По думите й досега лекарите са можели да насочат пациентите, за които няма осигурени ваксини по националните програми, към аптеките. Сега обаче и там количествата са недостатъчни.
Д-р Николова обясни, че националната програма за профилактика на грипа при деца, която се прилага за първи път в страната, предвижда ваксини за едва 17% от децата в обхванатата възрастова група.
„Ако имам 100 деца, които попадат в тази група, ще получа 17 ваксини“, посочи тя.
Според нея процентът включва както назалните, така и инжекционните ваксини. Част от назалните вече са доставени и се поставят в лекарските кабинети.
„Имам колеги, които са поръчали по 500 ваксини за децата в практиките си. Представете си колко деца са записани в списъците“, заяви д-р Николова.
Тя подчерта, че проблемът е особено сериозен за децата и възрастните, които не попадат в националните програми и трябва сами да закупят ваксина.
„Те имат право да бъдат защитени. Въпросът е, че нямаме количества, с които да го направим“, каза тя.
Лекарката разказа за свои пациенти, които не могат да получат необходимата им защита въпреки желанието си да се ваксинират.
„За мен това не са просто имагинерни числа. За мен това е господин Любен Йорданов, който си поставя ваксина от 10 години, който е преживял инфаркт, инсулт и има пейсмейкър. За него е много важно да има ваксина“, сподели тя.
Особено емоционален е случаят с две деца от практиката й.
„Вчера братчето каза: „Сложете я на сестра ми, аз съм по-корав“. Представете си докъде стигаме“, разказа д-р Николова.
Тя даде пример и със семейство от Копривщица, което има две деца, едното от които не попада в програмата.
„Това са изключително работливи хора, които се грижат за децата си, работят и си плащат осигуровките. Не знам дали ще можем да осигурим ваксини за техните деца“, заяви тя.
Заради недостига у нас българи търсят противогрипни ваксини в съседна Гърция.
Д-р Николова предупреди, че при закупуване на ваксини от чужбина е изключително важно да бъдат спазени условията за транспортиране и съхранение.
„За нас винаги е проблем, когато ваксината се купува от друго място, защото не знаем как ще бъде транспортирана до страната и дали ще се запази така наречената студена верига“, обясни тя.
По думите й ваксините трябва да се пренасят в специални хладилни чанти с подходящи охлаждащи елементи.
„Некоректно е да си сложиш ваксината в джоба и да обиколиш половин София с нея. Тя трябва да се съхранява на студено“, предупреди лекарката.
Тя даде пример с човек, който купува ваксина от Гърция, поставя я в автомобила си и пътува четири часа при включено отопление.
„Ще я пренесе за четири часа на 23 градуса и вече няма да има смисъл да бъде поставена“, заяви д-р Николова.
Според нея неспазването на температурните изисквания може да компрометира ефективността на препарата.
В съседна Гърция противогрипни ваксини има. По данни на държавната телевизия ЕРТ са поръчани повече от 3 милиона и половина дози и се доставят поетапно.
Около една трета вече са в аптеките. Докато в България хората търсят начини да се снабдят с противогрипни ваксини, в съседна Гърция аптеките вече обслужват желаещите да се имунизират.
На 1 октомври гръцкото здравно министерство обяви начало на ваксинационната кампания. От проверка става ясно, че ваксини в аптечната мрежа има, като за децата са предвидени около 200 хиляди назални дози.
Ваксината може да бъде поставена при лекар или при фармацевт, като задължително се регистрира електронно в националния център. Тя е безплатна за всички, които имат гръцки здравен номер.
„Всяка година си поставям, и тази ще си сложа новата RSV ваксина. В аптеката ми я поставят безплатно“, казва Костас.
„Тази година няма да се ваксинирам. Предните години се ваксинирах при лекаря ми“, казва Христина.
За свободна продажба ваксините струват между 6 и 20 евро, в зависимост от марката. Назалните ваксини за деца са обикновено с поръчка и струват около 27 евро.
Междувременно в страната е регистриран и първият смъртен случай за сезона, свързан с грип тип А.

[bookmark: _Toc243216568]В България не достигат, в Гърция ги има: Стотици българи пътуват за противогрипни ваксини 
bTV  Тази събота и неделя 

Резюме: Стотици българи пътуват до Гърция, за да си купят противогрипни ваксини, след като вчера Министерството информира, че количествата „Инфлувак“ ще са по-малко от планираното. В Серес екипът на bTV срещна Димитър от Благоевград, дошъл да търси ваксини за семейството си.
„От приятели чух, че в Гърция се продават ваксините, че ги има. И само на 40 км от България успях да стигна до ето тази аптека, в която даже ми ги опаковаха за вкъщи, за да ида до личния лекар да си ги сложа“, казва Димитър. В Гърция проблем с наличността на ваксините няма.
Ваксини, макар и в ограничени количества, има и по-близо до България – в първата гръцка аптека след граничния преход „Промахон“. „Както всяка година, в началото на сезона имаме известни затруднения с намирането и доставките на противогрипни ваксини. Но след няколко дни ситуацията ще се подобри и ще разполагаме с големи количества“, казва Панайотис, фармацевт.
В аптеката на „Промахон“ има и други българи. „Купих за приятели, поръчаха ми 3. Сигурно щяха да поръчат и повече, ако знаеха, че идвам насам“, казва Людмил. „Хората имат сега нужда, не след като влезем в началото на грипа! Тогава няма ефект!“, казва Райчо Йовев.
Фармацевтите в Гърция не могат да си обяснят защо България има проблем с доставките и съчувстват на сънародниците ни, които идват да купуват от тях. „Ние сме длъжни да се грижим за всички – независимо дали са гърци, българи, германци или граждани на друга държава“, казва Панайотис.
Освен ваксини, българите купуват от гръцките аптеки и други лекарства, които твърдят, че намират на по-ниска цена.

[bookmark: _Toc243216569]За по-здрави деца 
Консултирани бяха над 250 деца 
Нова телевизия  Новини в 19.00 часа 

У нас, едни от най-утвърдените лекари от педиатрични отделения в Столични болници преглеждаха безплатно в Бургаската детска болница „Света Анастасия”. Само за 5 часа те, заедно с колегите си от Бургас, консултираха над 250 деца от Югоизточна България.
„За първи път ги водя. Кампанията ме доведе тук. За щастие, досега не ми се е налагало. Болницата е прекрасна - организацията, отношението и всичко като цяло”, сподели родителят Павлина Димитрова.
„Това са утвърдени, отлични специалисти по детска кардиология, нефрология, ортопедия и травматология,урология”, уточни управителят на МБАЛДБ „Света Анастасия“-Бургас  д-р Благомир Здравков.
Само за 5 часа столичните лекари и колегите им от Бургас извършиха консултации на над 250 деца.
„Децата се преглеждат, установяват се проблеми и след това им се оказва адекватна медицинска помощ”, обясни председателят на УС на Столичната лекарска колегия д-р Ваньо Витков.
Програмата „Детско здраве” работи от 2012 година. До момента са направени профилактични прегледи на над 33 хиляди деца в цялата страна.
„След като се прегледат децата, ще се направи един анализ и ще се предостави на ръководството на болницата”, каза още Витков.

НАЦИОНАЛНИ РАДИА

[bookmark: _Toc243216570]Студенти и граждани в благотворителен маратон за болните от рак на гърдата 
БНР   

Десетки студенти от Американския университет в България и жители на Благоевград се включиха в благотворителния маратон в подкрепа на болните от рак на гърдата. Събитието се проведе под мотото "2 км. Една кауза. Заедно за нея“.
Бягането по алеята на здравето до крайградския парк „Бачиново“ не е маратонско, но инициативите, които продължават през цялата година, носят духа на маратона.
"Първият път, в който аз участвах в тази инициатива, всъщност аз бях студент. Преди вече близо 10 години. Сега отново сме на Бачиново, отново очакваме много граждани и студенти да се включат в тази инициатива, сподели Цвета Хайдушка, която е бивш възпитаник на АУБ.
Създаване на лична култура за превенция на рака на гърдата присъства и в заниманията на студентите през цялата академична година.
"Най-важното всъщност е, че студентите много повече се стараят да работят по превенция, тъй като знаем и статистиката сред младите не е въобще добра. Това, което правят е – идват и доктори в кампуса и ги учат как да правят прегледи и дори да са твърде млади, да създават тази култура", добави Хайдушка.
Криста, която е доброволец на инициативата за организирано социално бягане„ 5 km run“, се включва за трета година в благотворителната студентска инициатива в подкрепа на жените с рак на гърдата.
"Аз имам лична съпричастност точно към тази тема. И без рак, и с рак, всички трябва да спортуват, защото е много важно не само за тонуса, но и за психическото здраве", каза тя.
Студенти и партньори организираха и благотворителен базар, а събраните средства ще бъдат дарени на Фондация "За нея".

Д-р Карина Благоева: 
[bookmark: _Toc243216571]Висцералните мазнини повишават риска от диабет и сърдечносъдови заболявания 
БНР  Минути за здраве 

Затлъстяването в областта на корема или така наречения бирен корем се среща и при двата пола. Висцералното затлъстяване обаче, не е само естетически проблем, защото има метаболитна активност и крие риск за появата на някои заболявания, каза д-р Карина Благоева, ендокринолог в болница Лозенец в рубриката на БНР "Минути за здраве".
"Висцералната мазнина не е просто енергиен резерв, а метаболитно активна тъкан, която при прекомерно натрупване може да наруши обмяната на веществата и да увеличи риска от редица заболявания, обясни още д-р Благоева.
Висцералната мастна тъкан се натрупва около вътрешните органи в коремната кухина - включително червата, черния дроб, панкреаса и бъбреците. Тя участва в регулацията на енергийния баланс, възпалителните процеси и инсулиновата чувствителност.
"Когато има прекомерно натрупване на висцерална мазнина, това освобождаване на мастни киселини и промяна в секрецията на сигналните молекули могат да нарушат метаболитната хомеостаза", посочи специалистът.
Сред основните рискове са инсулиновата резистентност, захарният диабет, сърдечносъдовите заболявания и метаболитно асоциираната стеатозна чернодробна болест. При част от пациентите натрупването на мазнини в черния дроб може да доведе до възпаление и фиброза.
Причините за натрупването на висцерална мазнина са различни - продължителен излишък на приета спрямо изразходваната енергия, ниска физическа активност, хормонални промени, недостатъчен сън, хроничен стрес и генетична предразположеност.
Оценката не трябва да се основава единствено на телесното тегло. Възможно е човек да има нормален индекс на телесната маса, но повишено количество мазнини около вътрешните органи. Затова значение имат и обиколката на талията, съотношението талия-ръст и при необходимост - образните изследвания.
"Няма метод за избирателно изгаряне само на коремните мазнини, подчерта д-р Благоева. Подходът включва постепенно намаляване на телесното тегло, редовна физическа активност, балансирано хранене с достатъчно белтъчини, зеленчуци и фибри, ограничаване на силно преработените храни и подсладените напитки, както и достатъчно сън.
"Лечението изисква индивидуален, комплексен и спокоен, дългосрочен подход, който е важно да бъде съобразен с отделния пациент, с неговия начин на живот и с вече изградените му навици", обясни специалистът.

